# lav4eРЕПУБЛИКА БЪЛГАРИЯ

# Министерство на земеделието, храните и горите

# Областна дирекция “Земеделие” - Перник

**П Р О Т О К О Л**

**Перник, 13.09.2019 г.**

Днес, 13.09.2019 г. в сградата на ОД „Земеделие“ - Перник, от 14.00 часа се проведе заседание на Областния консултативен съвет по животновъдство, на което присъстваха следните членове:

1. Г-жа Анна Цветкова – директор на ОД „Земеделие“ - Перник
2. Г-жа Цветелина Алексова – представител на животновъдите от община Брезник
3. Г-н Александър Александров – представител на животновъдите от община Земен
4. Г-н Венцислав Евгениев – представител на животновъдите от община Перник
5. Г-ца Елена Цветелинова – представител на животновъдите от община Брезник
6. Г-жа Йорданка Йорданова – представител на пчеларите от община Перник
7. Г-н Борислав Димитров – представител на животновъдите от община Радомир
8. Г-н Светослав Каменов – представител на животновъдите от община Трън
9. Г-н Васил Благоев – представител на животновъдите от община Перник
10. Г-жа Емилия Манолова – директор на ГДАР, ОД „Земеделие“ - Перник

Директорът на ОД „Земеделие“ - Перник Анна Цветкова откри заседанието с приветствие и пожелание за успешна работа на съвета. Г-жа Цветкова предложи заседанието да протече при следния дневен ред:

1. Дискусия по текущи проблеми в животновъдството – приключване на кампания Директни плащания 2019 г. и изводите от кампанията , прилагане на текущи схеми и мерки за подпомагане и др.
2. Други проблеми, свързани с изхранването и отглеждането на животните в условията на продължително засушаване през годината.
3. Разни /епизоотичната обстановка в областта, във връзка с болестта АЧС и др./

Г-жа Цветкова призова за ползотворна дискусия с по-малко празни приказки и повече конкретни предложения, при необходимост включващи и промени в нормативната уредба, уреждаща отношенията в аграрния сектор, в частност в животновъдството. От страна на МЗХГ се проявява голяямо разбиране за проблемите в сектора и министерството е отворено за всички конструктивни предложения с цел подобряване на условията за животновъдите.

От животновъдите първо думата бе предоставена на г-жа Цветелина Алексова, която коментира последните промени в Наредба № 5 от 27 февруари 2009 г. за условията и реда за подаване на заявления по схеми и мерки за директни плащания, по-конкретно в чл. 17 от наредбата. При изясняване правото на ползване за площите, заявени от повече от един земеделски стопанин, Разплащателната агенция използва данните, предоставени от МЗХГ по реда на чл. 41, ал. 5 от ЗПЗП. Тя сподели, че голяма част от животновъдите, а и останалите земеделски стопани не могат да свикнат с новите изисквания и да реагират адекватно и предложи въвеждането на един период от 7 дни, в който всеки земеделски стопанин ще има възможността сам да предостави необходимите документи с цел изчистване на дублираните площи, а не да се разчита единствено на служебните данни.

Пълният текст на предложението, както и останалите предложения, са редактирани и обобщени в края на протокола.

Животновъдите засегнаха въпроса и за нереално високите бройки животни, които се водят в информационната система на БАБХ. Г-н Евгениев уточни, че по данни на асоциациите на овцевъдите, в Република България има около 650 хил. бр. овце, извън тях може би още 100 хил. бр., а по данни на ДФ „Земеделие“, се подпомагат около 1 300 хил. бр.

Г-жа Алексова постави въпроса колко важно е обществеността да бъде запозната с ролята, която изпълняват електрическите огради и опазването им трябва да бъде задължение на всички. Тя предложи да се напишат и изпратят до кметствата и да се обявят на публично място в селата предупредителни писма за опазване на електропастирите. Да се публикуват и на електронната страница на ОД „Земеделие“. Присъстващите се изразиха доста скептично по повод ползата от тези предупредителни писма. Изключено е да се разчита на съзнанието на ловците, туристите, водачите на високопроходими автомобили, АТВ и т. н.

Коментира се отпадналият срок 15.08. за коситба в планинските ливади и изискването целогодишно да се поддържа определена височина на тревостоя.

Г-н Каменов постави проблема за пълноценното изхранване на животните, във връзка със продължителното засушаване в по-голямата част от страната, в частност област Перник. Той сподели, че в резултат на засушаването са реализирали ниски добиви на сено и люцерна и са сериозно затруднени в осигуряване на грубите фуражи за изхранване на своите животни. Освен недостиг на груби фуражи, сушата влияе негативно и на продуктивността на животните. Предвид усложнената климатична обстановка според него е необходимо да се осигури допълнително подпомагане с цел да се запазят животните. Спешно се налага допълнително подпомагане на всички въдства в сектора.

При проверка в сайта на Националния институт по метеорология и хидрология се оказа, че съгласно Индекс на засушаване SRI — месец август 2019 г., по-голямата част от територията на област Перник попада в зона със силно засушаване със степен -1.65. Използваната скала за идентификация е препоръчана от [Европейската експертната група по „Недостиг на вода и засушаване” към Европейската комисия.](http://ec.europa.eu/environment/water/quantity/scarcity_en.htm)

Коментира се относно сумата, която е необходима за подпомагане на изхранването на животните. При условие, че средно един храноден на ДПЖ излиза около 0.60 лв. /без разходите за лекарства и др./, а за ЕПЖ – 6.00 лв., оптималните средства са около 300 лв. за ЕПЖ и 35 лв. за ДПЖ като, разбира се, всичко зависи от възможностите на бюджета.

Г-жа Алексова постави въпроса за взети в периода 2008 г. и 2014 г. кредити към ДФЗ, получени целево за изхранване на животните, които не са върнати досега. Всъщност, в останалите страни от ЕС животновъдите са получили безвъзмездно подпомагане. В България поради липса на нотификация за държавна помощ към онзи момент, стопаните са били кредитирани. Тя предложи да се помисли върху евентуални механизми, чрез които да се подпомогнат кредитополучателите, но това да става само за тези животновъди, които в настоящия момент са запазили броя животни в своите стопанства.

Против това предложение се изказаха повечето от присъстващите.

Г-жа Цветкова, която е член на Областната епизоотична комисия, представи епизоотичната обстановка в област Перник, свързана с АЧС, като подчерта, че в самата област Перник няма регистриран случай на АЧС, а с предприетите мерки от областната и общинските епизоотични комисии се цели в никакъв случай да не се допусне възникване и разпространение на заболяването.

Членовете на ОКСЖ към ОД „Земеделие“ - Перник настояха спешно да се свика национален консултативен съвет по животновъдство в МЗХГ, като се обединиха около четири основни предложения, които да бъдат разгледани на съвета:

1.Относно двойно декларираните площи в кампания Директни плащания 2019 г., които системата на ДФ „Земеделие“ – РА не може да изчисти. Въпреки процедурата по служебното предоставяне на данни от МЗХГ, **да се предостави срок /не повече от 7 дни/, в който всички засегнати бенефициенти да представят своите обяснения и документи на какво основание са декларирали застъпената площ.** Предоставянето на тази възможност ще избегне излишни жалби и административни производства.

2.В кампания Директни плащания е крайно време да започне **очертаване на използваните площи съгласно цифровите географски данни за имотите, регистрирани в съответната ОСЗ като правно основание** на бенефициента и **системата да не допуска** приключване на заявлението, без налично правно основание.

3.**Да се въведе слой „Трайно неподходящи за подпомагане площи“**, включващ ОБР, каменисти терени, скали, кариери и др. подобни, изброени в чл. 3 и в чл. 10, ал. 1 от Наредба № 2/26.03.2018г. за критериите за допустимост на земеделските площи за подпомагане по схеми и мерки за плащане на площ, в който слой **да не се позволява** заявяване на площи за подпомагане.

4.Във връзка с продължителното засушаване, което се отрази изключително негативно върху фуражното производство и продуктивността на животните, спешно да се осигури **държавна помощ за** **допълнително подпомагане на животновъдния сектор**.

**Емилия Манолова /***п***/**

*Протоколчик*